Zuma se mediese verslag eindelik ingedienOudpres. Jacob Zuma. (Foto: Emmanuel Croset/AFP) ’n Mediese verslag oor oudpres. Jacob Zuma se siektetoestand is eindelik by die hooggeregshof in Pietermaritzburg ingedien nadat sy dokters die sperdatum van ’n week gelede (20 Augustus) gemis het. “Ek kan bevestig dat Zuma se regspan ŉ mediese verslag ingedien het wat verband hou met sy siektetoestand,” het adv. Mthunzi Mhaga, woordvoerder van die Nasionale Vervolgingsgesag (NVG) Vrydagaand aan Maroela Media gesê. Dit is egter steeds nie bekend wat die oudpresident makeer nie. Mhaga het gesê die mediese verslag is ŉ vertroulike dokument en die NVG sal geen verdere kommentaar lewer totdat die saak in die hof aangehoor is nie. Die hof het vroeër vandeesmaand ’n mediese verslag aangevra om Zuma se geskiktheid te bepaal om in die korrupsiesaak teen hom en die Franse wapenvervaardiger Thales te getuig. Die saak word nou op 9 en 10 September aangehoor nadat dit vroeër vandeesmaand weens Zuma se hospitaalopname uitgestel is. Die oudpresident is op 6 Augustus in ’n hospitaal opgeneem en het intussen ’n operasie ondergaan. Zuma word deur 16 aanklagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Zuma dien tans 15 maande tronkstraf uit weens minagting van ŉ hofbevel om voor die Zondo-kommissie van ondersoek na staatskaping te getuig.